LIETUVOS RESPUBLIKOS ŽEMĖS ŪKIO MINISTRAS

Į S A K Y M A S

DĖL PRIPAŽINTŲ VEISLININKYSTĖS INSTITUCIJŲ FUNKCIJŲ

2002 m. kovo 27 d. Nr. 105

Vilnius

Vadovaudamasis Lietuvos Respublikos gyvulių veislininkystės įstatymo (Žin., 1994, Nr. 14-226; 1998, Nr. 110-3023) 19 straipsnio 1 dalimi, vykdydamas Lietuvos Respublikos Vyriausybės 2002 m. vasario 27 d. nutarimą Nr. 300 „Dėl Lietuvos pasirengimo narystei Europos Sąjungoje programos (Nacionalinė acquis priėmimo programa) teisės derinimo priemonių ir acquis įgyvendinimo priemonių 2002 metų planų patvirtinimo“ (Žin., 2002, Nr. 25-910) Teisės derinimo priemonių 2002 metų plano 3.7.4.1.2 – T 4 priemonę, remdamasis žemės ūkio ministro 2000 m. rugsėjo 20 d. įsakymu Nr. 271 „Dėl veislininkystės institucijų pripažinimo“ (Žin., 2000, Nr. 81-2463), žemės ūkio ministro 2001 m. balandžio 5 d. įsakymu Nr. 100 „Dėl asociacijų pripažinimo veislininkystės institucijomis“ (Žin., 2001, Nr. 31-1048), žemės ūkio ministro 2001m. gegužės 31 d. įsakymu Nr. 177 „Dėl asociacijų pripažinimo veislininkystės institucijomis“ (Žin., 2001, Nr. 48-1693), žemės ūkio ministro 2001 m. rugpjūčio 24 d. įsakymu Nr. 292 „Dėl asociacijų pripažinimo veislininkystės institucijomis“ (Žin., 2001, Nr. 75-2654) ir žemės ūkio ministro 2001 m. birželio 29 d. įsakymu Nr. 220 „Dėl kilmės knygų nuostatų“ (Žin., 2001, Nr. 58-2108),

1. Nustatau, kad pripažintos veislininkystės institucijos savo narių ūkiuose vykdo šias funkcijas:

1.1. rengia ir vykdo gyvulių veislininkystės selekcijos programas, vadovaudamosi žemės ūkio ministro 2001 m. birželio 6 d. įsakymu Nr. 182 „Dėl gyvulių veislininkystės 2001–2005 metais programos“ (Žin., 2001, Nr. 50-1755) patvirtinta programa;

1.2. tvarko veisimui skirtų grynaveislių galvijų, kiaulių, arklių, avių ir ožkų kilmės knygas bei hibridinių veislinių kiaulių registrus;

1.3. organizuoja ir rengia veislinių gyvulių parodas, aukcionus, arklių varžybas-bandymus.

2. Pavedu:

2.1. valstybės įmonei Žemės ūkio informacijos ir kaimo verslo centrui, Valstybinei kiaulių veislininkystės stočiai teikti pripažintoms veislininkystės institucijoms gyvulių kilmės knygų tvarkymui ir selekcijos programų vykdymui reikiamus gyvulių produktyvumo ir kilmės duomenis;

2.2. Valstybinei gyvulių veislininkystės priežiūros tarnybai prie Žemės ūkio ministerijos vykdyti pripažintų veislininkystės institucijų priežiūrą rengiant ir įgyvendinant gyvulių selekcijos programas bei tvarkant gyvulių kilmės knygas;

2.3. įsakymo vykdymą kontroliuoti viceministrui Vytautui Grušauskui.

3. Nustatau, kad įsakymas įsigalioja 2003 m. sausio 1 d.

ŽEMĖS ŪKIO MINISTRAS	JERONIMAS KRAUJELIS